和丘宗卿贈長句之韻
作者：楊萬里
朝代：宋

paragraphs: 君入脩門纔一見，我出脩門風刮面。
歸來急問有新詩，句句舉似君不疑。
殿門握手冠纓絕，炯如雲破瞻秋月。
老懷勃鬰久不開，爲君傾豁情既竭。
君詩元自過黄初，古雅可敬麗可娛。
詩壇端是一敵國，乃不自惜下取予。
向來交游半生死，悼往喜今同彼此。
老夫懶性不便書，毛穎爲君浴清泚。
聖賢何時同一中，縱談社燕與秋鴻。
芒鞋藤杖尋春風，天竺靈隠九里松。
古來樂事天慳與，怪珍未必逢良賈。
即今又欲駕官船，淮水中流送歸虜。
金山獨上妙高臺，再與海若相詼諧。
歸時藉手無一字，教君笑殺老誠齋。